DA Den Europæiske Unions Tidende L 177/21

KOMMISSIONENS GENNEMFØRELSESFORORDNING (EU) Nr. 624/2013

af 27. juni 2013

om ændring af bilag I til Rådets forordning (EF) nr. 32/2000 for så vidt angår et nyt GATT-bundet EU-toldkontingent for tilberedte fødevarer, ikke andetsteds tariferet, tildelt Amerikas Forenede Stater

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 32/2000 af 17. december 1999 om åbning og forvaltning af GATT-bundne fællesskabstoldkontingenter og visse andre fællesskabstoldkontingenter og om visse gennemførelsesbestemmelser for så vidt angår tilpasning af disse toldkontingenter og om ophævelse af forordning (EF) nr. 1808/95 (1), særlig artikel 9, stk. 1, litra b), første led, og

ud fra følgende betragtninger:

(1) Med afgørelse 2013/125/EU (2) har Rådet godkendt aftalen i form af en brevveksling mellem Den Europæiske Union og Amerikas Forenede Stater i henhold til artikel XXIV, stk. 6, og artikel XXVIII i den almindelige overenskomst om told og handel (GATT) 1994 for så vidt angår ændring af indrømmelserne i Republikken Bulgariens og Rumæniens lister i tilslutning til deres tiltrædelse af Den Europæiske Union.

(2) Aftalen i form af en brevveksling mellem Det Europæiske Fællesskab og Amerikas Forenede Stater fastsætter et nyt årligt toldkontingent for tilberedte fødevarer.

(3) Forordning (EF) nr. 32/2000 åbnede og fastsatte forvaltning af GATT-bundne EU-toldkontingenter, der skulle anvendes i kronologisk orden efter datoer for accept af toldangivelser.

(4) Til verificering af produkternes oprindelse bør der tages hensyn til de kontrolforanstaltninger, der er indført af myndighederne i Amerikas Forenede Stater, og det bør kræves, at det oprindelsescertifikat, som udstedes af disse myndigheder, fremlægges ved importen i overensstemmelse med artikel 55 til 65 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (3).

(5) For at gennemføre det nye årlige toldkontingent, som er fastsat i aftalen i form af brevveksling, er det nødvendigt at ændre forordning (EF) nr. 32/2000.

(6) Da aftalen i form af en brevveksling mellem Den Europæiske Union og Amerikas Forenede Stater i henhold til artikel XXIV, stk. 6, og artikel XXVIII i den almindelige overenskomst om told og handel (GATT) 1994 for så vidt angår en ændring af indrømmelserne i Republikken Bulgariens og Rumæniens lister i tilslutning til deres tiltrædelse af Den Europæiske Union vil træde i kraft den 1. juli 2013, bør Kommissionens gennemførelsesforordning derfor gælde fra samme dato.

(7) Foranstaltningerne i denne forordning er i overensstemmelse med udtalelsen fra Toldkodeksudvalget —

VEDTAGET DENNE FORORDNING:

Artikel 1

Bilag I til forordning (EF) nr. 32/2000 ændres som angivet i bilaget til nærværende forordning.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. juli 2013.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 27. juni 2013. På Kommissionens vegne José Manuel BARROSO Formand

(1) EFT L 5 af 8.1.2000, s. 1.

(2) EUT L 69 af 13.3.2013, s. 4.

(3) EFT L 253 af 11.10.1993, s. 1.